SKRIFTLIG FORESPØRGSEL P-3174/01

af Ioannis Averoff (PPE-DE) til Kommissionen

(13. november 2001)

Om: De miljømæssige virkninger af bygningen af vandkraftværker i Ipiros

I områderne Vovousa ved Aoos (Ioanninas amt) og Ajios Nikolaos ved Arahthos (Artas amt) har de tekniske selskaber AEGEK Energia og Mihaniki A.E. planer om at bygge to vandkraftværker med en kapacitet på 93 MW, mens et lille vandkraftværk skal bygges i området Anilios (Rona-skoven). Disse projekter skal udføres i den zone, hvor Pindos-nationalparken ligger (Valia Kalda), et område, som er optaget i miljøbeskyttelsesnettet Natura 2000 og den nationalpark, som er under oprettelse. Udførelsen af projekterne vil forårsage en forringelse af miljøet i hele området, eftersom vigtige biotoper vil blive truet som følge af omlægningen af Aoos i Vovousa, og kulturmindesmærker (Plaka-broen, Teloneio) komme i fare ved omlægningen af Arahthos. I ingen af de tre tilfælde har man fulgt procedurerne med at informere offentligheden og tage hensyn til dens mening. Endvidere klager lokale miljøorganisationer over, at selskabet Mihaniki A.E. har forelagt de ansvarlige myndigheder et forfalsket kort, hvor de ovennævnte mindesmærker er placeret en kilometer nord for deres virkelige beliggenhed, for ikke at lægge hindringer i vejen for godkendelsesproceduren.

De ovennævnte projekter er blevet godkendt under overtrædelse af Rådets forordning (EF) 1260/1999(1), hvad angår projekter finansieret under den tredje fællesskabsstøtteramme (artikel 12 om forenelighed med Fællesskabets politikker), samt visse af Rådets direktiver, såsom 85/337/EØF(2) som ændret ved direktiv 97/11/EF(3), der gør vurdering af visse offentlige og private projekters indvirkning på miljøet obligatorisk og bestemmer, at udtalelsen fra de berørte dele af offentligheden skal tages med i betragtning i forbindelse med godkendelsesproceduren (artikel 6, stk. 2, artikel 8). Endvidere er der sket overtrædelse af direktiv 92/43/EØF(4), der som et af sine hovedformål har opretholdelse af Natura 2000-områdernes bevaringsstatus, og som (artikel 6) foreskriver, at aktiviteter, der kan påvirke Natura 2000-lokaliteter væsentligt, på pasende vis bør vurderes med hensyn til deres virkninger, hvad angår den økologiske værdi af lokaliteterne, og først godkendes, når det er sikret, at den ikke skader de pågældende lokaliteters integritet.

Foranstaltninger til beskyttelse og bæredygtig anvendelse af vand er ligeledes en målsætning indeholdt i Europa-Parlamentets og Rådets nyligt udstedte direktiv 2000/60/EF(5).

Hvilke foranstaltninger agter Kommissionen at træffe med henblik på gennemførelse af de ovennævnte lovbestemmelser i praksis i dette konkrete tilfælde?

(1) EFT L 161 af 26.6.1999, s. 1.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) EFT L 206 af 22.7.1992, s. 7.

(5) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(7. januar 2002)

På grundlag af de forhold, det ærede medlem har fremført, er det Kommissionens hensigt at tilstille de græske myndigheder et brev med anmodning om nærmere oplysninger vedrørende overholdelsen af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997, og efterkommelsen af Rådets direktiv 92/43/EØF af 21. maj 1992 om bevaring af naturtyper samt vilde dyr og planter. I lyset af de græske myndigheders svar herpå vil Kommissionen undersøge, om de ovenfor anførte fællesskabsbestemmelser er overholdt.